苏辙
次韵王适雪晴复雪二首
骄阳得一雪，逾尺应更好。
晨兴视窗隙，惊见晴霞杲。
九衢无停迹，狼籍须一扫。
空余浩然气，凛凛接清昊。
余寒薄虚室，一静解群燥。
晨炊晚未供，客馈惭草草。
试脱身上衣，行问酒家保。
孤吟击槁木，大笑称有道。
人生但如此，富贵何用祷。
所思独未见，耿耿屡怀抱。
同云自成幄，飞雪来无根。
一为清风卷，坐见东方暾。
重阴偶复合，飞霰满南轩。
油然青春意，已见出土萱。
老病一不堪，惟恃浊酒温。
开户理松菊，扫荡无遗痕。
卷舒朝夕间，谁识造化元。
乾坤本何施，中有神怪奔。
万物极毫末，颠倒何足掀。
老农但知种，荷锄理南园。